b'\n_START_ARTICLE_\nIvan \xc5\xa0travs\n_START_SECTION_\n\xc5\xbdivljenje in delo\n_START_PARAGRAPH_\nV Idrijo se je preselil kot rudar. Politi\xc4\x8dno delovanje je pri\xc4\x8del kot \xc4\x8dlan krajevne organizacije socialnodemokratske stranke v Idriji. Leta 1908 je vstopil v idrijski ob\xc4\x8dinski odbor kot virilist (virilist je \xc4\x8dlan, ki ima pravico glasovanja ali \xc4\x8dlanstva v nekem organu, ki ga pridobi po svojem polo\xc5\xbeaju ali rodu, ne da bi bil voljen). To mesto mu je omogo\xc4\x8dal polo\xc5\xbeaj ravnatelja Ob\xc4\x8dega konsumnega dru\xc5\xa1tva v Idriji. Ko je bil ob\xc4\x8dinski odbor oktobra 1908 razpu\xc5\xa1\xc4\x8den in imenovan gerent (upravnik, na\xc4\x8delnik) je \xc5\xa0travs kot \xc4\x8dlan sodeloval v gerentskem svetu. \xc5\xa0travs, ki je bil prvi slovenski \xc5\xbeupan iz vrst socialnodemokratske stranke, je bil za idrijskega \xc5\xbeupana izvoljen na seji ob\xc4\x8dinskega odbora 14. julija 1911. \xc5\xbdupansko mesto je zasedal do 18. decembra 1915, ko je bil ob\xc4\x8dinski odbor razpu\xc5\xa1\xc4\x8den in ponovno imenovan gerentski svet. Z razpadom Avstro-Ogrske je bilo ukinjeno tudi avstrijsko gerentstvo ter bilo 6. novembra 1918 imenovano novo kateremu je na\xc4\x8deloval \xc5\xa0travs. Tedaj je bil \xc5\xa0travs tudi predsednik Narodnega sveta mesta Idrija. Po italijanski zasedbi Primorske je mesto gerenta obdr\xc5\xbeal do 4. aprila 1919, ko je bil imenovan italijanski komisar. Kmalu zatem je \xc5\xa0travs zapustil Idrijo in se odselil v Jugoslavijo.'